महिला खेलाडीले जिते सात स्वर्ण
सुनसरीको इटहरीमा सोमबार सुरु इन्टरनेसनल ओपन फ्रेन्डसिप तेक्वान्दो च्याम्पियनसिपमा नेपालका खेलाडीले ९ स्वर्ण पदक जितेका छन् । त्यसमा सात महिला खेलाडीले जिते ।
इटहरी — सुनसरीको इटहरीमा सोमबार सुरु इन्टरनेसनल ओपन फ्रेन्डसिप तेक्वान्दो च्याम्पियनसिपमा नेपालका खेलाडीले ९ स्वर्ण पदक जितेका छन् । त्यसमा सात महिला खेलाडीले जिते ।नेपालकी पुष्पा श्रेष्ठले ३७ केजी तौलसमूहमा स्वर्ण जितिन् । उनले आफ्नै देशकी अनुजा परियारलाई हराइन् । महिला ३५ केजीमा सावित्रा तामाङ र ४६ केजीमा सिमोन सुनुवारले स्वर्ण जितेका थिए । पुरुष ३३ केजी तौलसमूहमा नेपालका सुजन सिलवालले आफ्नै देशका रोशन चौधरीलाई हराएर स्वर्ण जिते ।पुम्सेतर्फ नेपालबाट पूनम देवकोटा, सिंहा लिम्बू, सुस्मिता तामाङ, निशा दर्नाल र पुरुषतर्फ रविन गुरुङले स्वर्ण जितेका छन् । महिला २९ केजीमा भारतकी नयना ताराले स्वर्ण जितिन् । अन्तर्राष्ट्रियस्तरको कभर्डहल बनेपछि केही खेल रातिसमेत जारी रहने आयोजकले जनाएका छन् । सातौं राष्ट्रिय खेलकुदमा यो हल तयार नहुँदा त्रिपाल टाँगेर तेक्वान्दो आयोजना गरिएको थियो । च्याम्पियनसिपमा नेपाललगायत अमेरिका, क्यानडा, भारत, बंगलादेशलगायत १२ देशका खेलाडीको सहभागिता रहेको आयोजक आईओएफटीसीका डाइरेक्टर दिवाकर महर्जनले जनकारी गराए । प्रतियोगिताको उद्घाटन गर्दै युवा तथा खेलकुदमन्त्री राजेन्द्र केसीले राजधानी बाहिर अन्तर्राष्ट्रिय स्तरको प्रतियोगिता हुनु गर्वको पक्ष भएको बताए । राष्ट्रिय खेलकुद परिषद्का सदस्यसचिव केशवकुमार विष्टले इन्टरनेसनल तेक्वान्दो च्याम्पियनसिप गरेर इटहरीले अब अन्तर्राष्ट्रिय खेलकुद प्रतियोगिता गर्न सक्ने दाबी प्रस्तुत गरेको बताए । उनले इटहरीलाई खेलकुदको राजधानीमा विकसित गर्ने उद्घोष गरे । मंगलबारसम्म चल्ने प्रतियोगितामा उत्कृष्ट खेलाडीले ५० हजार रुपैयाँ पुरस्कार जित्ने छन् । उत्कृष्ट प्रशिक्षकले २५ हजार जित्ने छन् । प्रतियोगितामा ७ सय २१ खेलाडीको सहभागिता रहेको प्रतियोगिता संयोजक राष्ट्र राईले जानकारी गराए ।